Bus påkørt under gaderæs.

Politiet arbejder stadig på at finde ud af, hvad der egentlig skete torsdag eftermiddag, da to biler, der tilsyneladende kørte gaderæs, ramte en bus og forulykkede ved Sakskøbing på Lolland.

Det oplyser Sydsjællands og Lolland-Falsters Politi til TV ØST.

- Ud fra vores kendskab til bandemiljøet, så kan vi sige, at den ene bil i uheldet kan knyttes til personer i bandemiljøet. Men vi mener ikke, at denne hændelse har forbindelse til den bandekonflikt, der i øjeblikket er i gang på Lolland og Falster, siger Kim Kliver fra Sydsjællands og Lolland-Falsters Politi til TV ØST.

Chauffør truet til tavshed

Under gaderæset ramte de to biler bussen under en hasarderet overhaling, og den ene bil endte inde på en mark.

Flere personer har forklaret til TV ØST, at der i bilen sad en række meget veltrænede unge mænd, der efterfølgende blev samlet op af en tredje bil.

Før de kørte fra stedet forsøgte de unge mænd dog at true bussens chauffør til tavshed.

Ingen kom til skade

Ifølge Sydsjællands og Lolland-Falsters Politi kom ingen til skade ved uheldet, hvor bilerne ramte bussen.

I bussen sad en større gruppe pensionister, der havde været på busrejse til Harzen i Tyskland.

Bussen var dog blevet så medtaget ved uheldet, at den senere måtte trækkes væk. Pensionisterne blev derefter hentet af en anden bus og kørt videre til København.

Bil stukket i brand

Efter bussen var trukket væk fra stedet, fik de to andre involverede biler lov til at stå på stedet.

Det førte dog til, at den af de involverede biler, der var endt på marken, natten til fredag blev sat i brand af ukendte gerningsmænd.

Meldingen om branden indløb til alarmcentralen klokken 03.10, og branden var så voldsom, at motorvejen efterfølgende måtte spærres helt af under slukningsarbejdet. Bilen udbrændte totalt ved branden.